# **akanateslogos_2_28,03**

**Հայաստանի Հանրապետության Ազգային ժողովի**

**2018 թվականի դեկտեմբերի 9-ի արտահերթ ընտրությունների**

**դիտորդական առաքելության**

**ԱՄՈՓԻՉ ԶԵԿՈՒՅՑԻ ՀԱՄԱՌՈՏԱԳԻՐ**

2018 թ. դեկտեմբերի 9-ի ՀՀ Ազգային ժողովի արտահերթ ընտրություններին «Ականատես» դիտորդական առաքելությունն իրականացրել է երկարաժամկետ և կարճաժամկետ դիտորդություն՝ ընտրությունների վերաբերյալ համապարփակ և համակարգված տեղեկատվության հավաքագրում ապահովելու նպատակով: Առաքելությունը գնահատել է նախընտրական, քվեարկության օրվա և հետընտրական գործընթացների համապատասխանությունը ՀՀ ընտրական օրենսդրությանը և միջազգային չափանիշներին, ինչպես նաև գործընթացների հնարավոր ռիսկերը ազատ, թափանցիկ և մրցակցային ընտրություններ անցկացնելու տեսանկյունից։

«Ականատես» դիտորդական առաքելության 35 երկարաժամկետ դիտորդներ 2018 թ. նոյեմբերի 5-ից մինչև դեկտեմբերի 23-ն ընկած ժամանակահատվածում դիտարկել են նախընտրական և հետընտրական գործընթացները հանրապետության բոլոր 38 տարածքային ընտրական հանձնաժողովների սպասարկման տարածքներում։

Կարճաժամկետ դիտորդության համար Հայաստանում առաջին անգամ համապետական ընտրությունների ընթացքում կիրառվել է ընտրանքի վրա հիմնված դիտորդության (sample-based observation) մեթոդաբանությունը, որի շնորհիվ ընտրված տեղամասերում դիտարկված քվեարկության պատկերն արտացոլում է հանրապետության ողջ տարածքում կայացած ընտրությունների ընդհանուր պատկերը: Քվեարկության օրն «Ականատեսն» իրականացրել է դիտորդություն Հայաստանի Հանրապետության տարածքում բաշխված 300 տեղամասային կենտրոններում (ընդհանուրի մոտ 15%-ը)՝ 575 դիտորդի ներգրավմամբ[[1]](#footnote-1): Բացի այդ գործել է շրջիկ դիտորդների 52 խումբ, որոնք այցելել են 552 տեղամաս՝ դիտարկելով իրավիճակը դրանց ներսում և հարակից տարածքներում, կուսակցությունների և կուսակցությունների դաշինքների ընտրական շտաբների մոտակայքում: Սփյուռքում գտնվող մի խումբ կամավորների կողմից օրվա տարբեր ժամերին ստուգվել է 13 տարածքային ընտրական հանձնաժողովների սպասարկման տարածքների 500 տեղամասերի տեսանկարահանող սարքերի աշխատանքը՝ պարզելու, թե որքանով է տեսանելի քվեարկության սենյակը և գնահատելու տեսանկարահանման որակը:

Քվեարկության արդյունքների ամփոփման փուլում 35 դիտորդ հսկել է 36 տարածքային ընտրական հանձնաժողովների աշխատանքը, մասնավորապես՝ հետևելով տեղամասերից պարկերի ստացման, արդյունքների աղյուսակավորման և քվեարկությանը մասնակցած ընտրողների ստորագրված ցուցակների սկանավորման գործընթացներին:

Հետընտրական ժամանակահատվածում երկարաժամկետ դիտորդներն ուսումնասիրել են տարածքային ընտրական հանձնաժողովների աշխատանքները, արդյունքների վերահաշվարկի և ընտրական բողոքների քննության ընթացքը: Ի լրումն, նրանք իրականացրել են ընտրողների ցուցակների ստուգումներ՝ կատարելով այցելություններ խնդրահարույց հասցեներ:

Ընտրական գործընթացներում արձանագրված էական խախտումների հիման վրա, ընդհանուր առմամբ, կազմվել և ներկայացվել է 26 դիմում տարածքային ընտրական հանձնաժողովներ, 20 դիմում-բողոք՝ ԿԸՀ, 16 հայցադիմում՝ ՀՀ Վարչական դատարան, 4 գործով` բողոքներ վերաքննիչ և վճռաբեկ դատարաններ, 4 գրավոր և բանավոր հաղորդում հանցագործության մասին՝ ՀՀ հատուկ քննչական ծառայություն և ՀՀ ոստիկանություն: Դիմումների-բողոքների մի մասի քննությունը դեռևս ընթացքի մեջ է:

«Ականատես» դիտորդական առաքելության ընդհանուր գնահատականը 2018 թ. ՀՀ Ազգային ժողովի արտահերթ ընտրությունների վերաբերյալ ներկայացված է ստորև:

Նախընտրական փուլ

2018 թ. դեկտեմբերի 9-ի արտահերթ խորհրդարանական ընտրությունների  նախընտրական փուլն, ընդհանուր առմամբ, ընթացել է ազատ, մրցակցային և խաղաղ ընտրապայքարի պայմաններում, ինչն էապես տարբերվել է նախորդ տարիների համապետական ընտրությունների նույն ժամանակահատվածից:

Ընտրական հանձնաժողովների աշխատանքները հիմնականում ընթացել են ՀՀ ընտրական օրենսգրքով սահմանված ընթացակարգերի համաձայն: Կենտրոնական ընտրական հանձնաժողովն (ԿԸՀ), ընդհանուր առմամբ, արդյունավետ է գործել և պատշաճ է իրականացրել օրենսդրությամբ սահմանված պարտականությունները։ ԿԸՀ-ի նիստերի ընթացքում, ըստ էության, տեղի չի ունեցել որևէ քննարկում, և բոլոր որոշումներն ընդունվել են միաձայն: Այս կառույցի գործունեությունը բավականին թափանցիկ է և հրապարակային, բայց կան որոշ տվյալների մատչելիության հետ կապված խնդիրներ, որոնք խոչընդոտում են հանրային վերահսկողությունը։ Տեղամասային ընտրական հանձնաժողովների վերապատրաստումը ԿԸՀ դասընթացավարների կողմից եղել է բավականին լավ որակի, սակայն առկա են եղել կազմակերպչական խնդիրներ, որոնք զգալիորեն նվազեցրել են վերապատրաստման արդյունավետությունը։

Կուսակցությունների (կուսակցությունների դաշինքների) գրանցման հետ կապված էական խնդիրներ չեն արձանագրվել: Դիտորդների հավատարմագրման գործընթացը խիստ անկատար է և ստեղծում է ավելորդ բարդություններ և՛ ԿԸՀ-ի, և՛ դիտորդական առաքելությունների համար: Պատշաճ կարգեր նախատեսված չեն՝ ստուգելու հավատարմագրման դիմում ներկայացրած կազմակերպությունների գործունեությունը, ինչը հնարավորություն է տալիս ներգրավելու «կեղծ» և քաղաքական տեսանկյունից կողմնակալ դիտորդական առաքելությունների: Օտարերկրյա հասարակական կազմակերպությունների և միջազգային կազմակերպությունների դիտորդների հավատարմագրման գործընթացը պարունակում է հայեցողության լայն շրջանակների հետ կապված ռիսկեր։

Տարածքային ընտրական հանձնաժողովների կազմն ու գործունեությունն, ընդհանուր առմամբ, համապատասխանել են օրենքով սահմանված պահանջներին: Այդուհանդերձ, այս հանձնաժողովների գործունեությունը խիստ անբավարար ու խնդրահարույց է՝ պայմանավորված պատշաճ աշխատանքի համար անհրաժեշտ միջոցների և գործիքների բացակայությամբ, ինչպես նաև հանձնաժողովների անդամների գիտելիքների և գործնական կարողությունների սահմանափակումներով։

Ընտրողների ցուցակները շարունակում են պարունակել հակասական և խնդրահարույց տվյալներ, որոնք հարցականի տակ են դնում դրանց ճշգրտությունը և օբյեկտիվությունը: Իրավասու մարմինները, մասնավորապես՝ ՀՀ ոստիկանությունը, պատշաճ աշխատանք չեն տանում ցուցակներում առկա թերությունները լիարժեք վերացնելու ուղղությամբ։

Նախընտրական քարոզչությունը և դրա համար օրենսդրությամբ սահմանված ժամանակահատվածը օրենսդրորեն պատշաճ կարգավորված չեն, ինչը ստեղծում է լրջագույն ռիսկեր մրցակցության խաթարման և վարչական ռեսուրսի չարաշահման համար։ Կուսակցությունների (կուսակցությունների դաշինքների), ինչպես նաև թեկնածուների ընտրական շտաբները գործում են ոչ թափանցիկ, ինչը հիմնականում պայմանավորված է ինչպե՛ս օրենսդրական թերացումներով, այնպե՛ս էլ քաղաքական ուժերի պատասխանատվության ու հաշվետվողականության պակասով։ Նախընտրական քարոզչությունը պատշաճ չի վերահսկվում համապատասխան մարմինների կողմից: Քարոզչության կանոնները չպահպանելու համար պատասխանատվության շրջանակը սահմանափակ է կամ պարզապես չի կիրառվում։

Դիտարկման ընթացքում արձանագրված ընտրակաշառքի և «բարեգործության» դեպքերը եղել են դրվագային և չեն կրել համատարած բնույթ՝ ի տարբերություն նախորդ համապետական ընտրությունների: Զգալիորեն քիչ են արձանագրվել վարչական ռեսուրսի չարաշահման դեպքեր, սակայն առկա չէ տեղեկատվություն դրանց նկատմամբ իրավասու մարմինների կողմից հետամուտ լինելու վերաբերյալ: Նախընտրական քարոզչության ժամանակահատվածը բավականին թեժ էր բոլոր քաղաքական ուժերի համար, և գրանցվել են ատելության խոսքի մի շարք մտահոգիչ դրվագներ։

ԱԺ ընտրություններին մասնակցող քաղաքական ուժերի կողմից իրականացվող նախընտրական քարոզչության ֆինանսավորումն, ընդհանուր առմամբ, բավականին ոչ թափանցիկ է և անվերահսկելի: Գործնականում չեն հայտարարագրվում կուսակցությունների գույքի և եկամուտների աղբյուրները: Օրենքով հրապարակման ենթակա չեն թեկնածուների գույքի և եկամուտների հայտարարագրերը: Նախընտրական հիմնադրամի մանրամասն հայտարարագրման ենթակա ծախսերի շրջանակը լիարժեք չի արտացոլում նախընտրական քարոզչության ընթացքում կատարված հիմնական ծախսերը։ ԱԺ-ի ընտրություններին մասնակցող կուսակցությունների տարածքային ցուցակներում ներառված թեկնածուների կողմից նախընտրական հիմնադրամի բացում օրենքով չի նախատեսվում: Ընտրական օրենսգիրքը չի կարգավորում նաև նախընտրական քարոզչության երրորդ կողմի ֆինանսավորումը: Կուսակցությունները (կուսակցությունների դաշինքները) հայտարարագրերում հիմնականում չեն լրացնում հիմնադրամի միջոցներից կատարված և հայտարարագրման ոչ ենթակա ծախսերի ընդհանուր չափը: Օրենքով սահմանված չէ նվիրատուների անունները հայտարարագրելու պահանջ: Հայտարարագրերում հստակ սահմանված չէ ձեռք բերված ապրանքների և ծառայությունների դասակարգումը: Նախընտրական քարոզչության ֆինանսավորման և ծախսերի օրինականության նկատմամբ պատշաճ վերահսկողություն չի իրականացվում, իսկ օրենքով նախատեսված պատասխանատվությունը համարժեք չէ։

Նախընտրական քարոզչության ժամանակահատվածում ներկայացված դիմում-բողոքներն, ընդհանուր առմամբ, պատշաճ ընթացք են ստացել ԿԸՀ-ի կողմից:

Քվեարկության օր

Քվեարկության օրն անցել է սահուն, հանձնաժողովների անդամները հիմնականում գործել են ընտրական ընթացակարգերին համապատասխան: Քվեարկության փուլում արձանագրվել են մի շարք էական խախտումներ, սակայն, ի տարբերություն նախորդ տարիների և, մասնավորապես, 2017 թ. խորհրդարանական ընտրությունների, այս ընտրություններում խախտումները համատարած չեն եղել և չեն կրել համակարգված բնույթ: Դրանք հիմնականում եղել են դրվագային և շատ դեպքերում պայմանավորված են եղել ընտրական գործընթացի մասնակիցների անձնական նախաձեռնությամբ, ընթացակարգերի վերաբերյալ ոչ բավարար գիտելիքներով և գործնական կարողությունների պակասով։

Քվեարկության նախապատրաստման փուլը հիմնականում անցել է հանդարտ և համապատասխանել է սահմանված ընթացակարգերին՝ բացառությամբ մի քանի խախտումների: Դիտորդների մոտ խնդիրներ չեն ծագել տեղամասեր մուտք գործելու առնչությամբ:

Համընդհանուր և լրջագույն խնդիր է տեղամասային կենտրոնների մոտ կեսի հասանելի չլինելը սահմանափակ ֆիզիկական հնարավորություններ ունեցող ընտրողների համար: Շարունակել են տեղ գտնել քվեարկության սենյակի կահավորման հետ կապված խնդիրներ: Տեխնիկական սարքավորումների հետ կապված էական խնդիրներ հիմնականում չեն արձանագրվել:

Նախապատրաստական փուլում տեղամասային հանձնաժողովների աշխատանքները հիմնականում անցկացվել են քվորումի առկայության պայմաններում, բացառությամբ մի քանի տեղամասի: Դիտարկված տեղամասերի մեծամասնությունը բացվել է ժամանակին:

Քվեարկությունն ամբողջ հանրապետությունում, ընդհանուր առմամբ, ընթացել է խաղաղ և եղել օրենքին համահունչ։ Սպառնալիքի և ճնշման դեպքեր արձանագրվել են 3 տեղամասում: Տեղամասում ներկա գտնվելու իրավունք ունեցող անձանց իրավունքների իրացման առումով էական խնդիրներ հիմնականում չեն արձանագրվել։ Հանձնաժողովները հիմնականում հետևել են վիճակահանության և հերթափոխի կանոններին: Բացահայտվել են ընտրողի անվան դիմաց ստորագրության առկայության մի շարք դեպքեր: Ընտրողների նույնականացման հետ կապված լուրջ խնդիրներ չեն արձանագրվել։ Քվեարկության գաղտնիությունը հիմնականում հարգվել է, թեև գրանցվել են մի շարք դեպքեր, երբ ընտրողներն իրենք են բացահայտել իրենց քվեարկությունը կամ քվեարկել են ընտանիքներով: Մի քանի տեղամասերում արձանագրվել են ընտրողների ուղղորդման դեպքեր, հիմնականում՝ ընտրությունների մասնակցող կուսակցությունների (կուսակցությունների դաշինքների) վստահված անձանց կողմից։ Տեղամասերի մեծ մասում պահպանվել են ընտրողներին օգնելու սահմանված ընթացակարգերը: Կողմնակի անձանց ներկայություն նկատվել է սակավաթիվ տեղամասերում: Տեղամասերի մեծ մասը փակվել է ժամանակին:

Քվեարկության արդյունքների ամփոփման գործընթացները հիմնականում համապատասխանել են օրենքով սահմանված պահանջներին: Տեղամասերի մեծ մասում ամփոփման և հաշվարկի ընթացակարգերն անցել են խաղաղ: Արդյունքների ամփոփման փուլի մասնակիցներին հիմնականում, մի քանի բացառությամբ, տրամադրվել են քվեարկության արդյունքների արձանագրության քաղվածքն ու մասնակցության մասին տեղեկանքը: Կողմնակի անձանց ներկայություն նկատվել է միայն մի քանի տեղամասում:

Շրջիկ դիտորդների դիտարկումները ևս ցույց են տվել, որ քվեարկության ընթացքը եղել է հիմնականում սահուն և համապատասխանել է օրենքով սահմանված պահանջներին: Դիտարկված դրվագային խախտումները դրսևորվել են մեքենաների ու մարդկանց կուտակումների, անօրինական քարոզչության, ընտրողների ուղղորդման և սպառնալիքների միջոցով:

Տեղամասային ընտրական հանձնաժողովների աշխատանքը դիտորդների կողմից, ընդհանուր առմամբ գնահատվել է դրական, սակայն նկատվել են մի շարք խնդիրներ: Տեղամասերի մեծ մասում մարդկանց կամ մեքենաների կուտակումներ կամ հասարակական կարգի խախտումներ չեն նկատվել, իսկ նկատվելու դեպքում արժանացել են պատշաճ արձագանքի ոստիկանության կողմից:

«Ականատես» դիտորդական առաքելության դիտորդները քվեարկության օրվա բոլոր փուլերի դիտարկումների արդյունքում 50 տեղամասում արձանագրել են 63 էական խախտում, որոնք կարող էին ազդեցություն ունենալ ընտրությունների արդյունքների վրա:

Քվեարկության օրը տեղամասերում տեղադրված տեսանկարահանող և հեռարձակող սարքերը մեծ մասամբ աշխատել են անխափան:

Հետընտրական փուլ

Տարածքային ընտրական հանձնաժողովների աշխատանքն, ընդհանուր առմամբ, գնահատվել է բավարար` բացառությամբ բողոքարկման գործընթացի: Ընտրատեղամասերից քվեարկության պարագաների ստացման և տվյալների աղյուսակավորման գործընթացները հիմնականում ընթացել են սահուն և հանդարտ, սակայն մի քանի հանձնաժողովում արձանագրվել են խնդիրներ: Ընտրողների կողմից ստորագրված ցուցակների սկանավորման գործընթացը հիմնականում ընթացել է նորմալ: Քվեարկության արդյունքների վերահաշվարկն, ընդհանուր առմամբ, ընթացել է օրենքով սահմանված կարգով՝ մի քանի բացառություններով:

Բողոքարկում

Նախընտրական ժամանակահատվածում «Ականատես»-ի կողմից ներկայացված դիմումներն, ընդհանուր առմամբ, բավարար ընթացք են ստացել ԿԸՀ կողմից: Քվեարկության օրվա գործընթացներին առնչվող բողոքները պատշաճ չեն քննվել տարածքային ընտրական հանձնաժողովների և ԿԸՀ կողմից:

«Ականատես»-ի կողմից, ընդհանուր առմամբ, ներկայացվել է 26 դիմում տարածքային ընտրական հանձնաժողովներ, 16 դիմում-բողոք՝ ԿԸՀ, 16 հայցադիմում՝ ՀՀ Վարչական դատարան, որի որոշումները 4 գործերով բողոքարկվել են վերադաս դատական ատյաններ, 2 գրավոր հաղորդում հանցագործության մասին՝ ՀՀ հատուկ քննչական ծառայություն և 2 բանավոր հաղորդում՝ ՀՀ ոստիկանություն:

Դիտորդական կազմակերպություններն ընտրական հանձնաժողովների կողմից չեն ճանաչվել որպես դիմումը ներկայացնելու իրավունք ունեցող սուբյեկտ, թեև նրանց ներկայացրած առանձին խախտումների առնչությամբ ձեռնարկվել են միջոցներ:

Առաջարկություններ

2018թ. դեկտեմբերի 9-ի արտահերթ խորհրդարանական ընտրությունների դիտարկման շնորհիվ բացահայտված խնդիրների վերլուծության արդյունքում «Ականատես» դիտորդական առաքելությունն առաջարկում է վերանայել ընտրական օրենսդրությունը, ինչպես նաև ընտրությունների կազմակերպման և անցկացման պրակտիկան ու մոտեցումները, որի շրջանակներում հարկավոր է`

* ապահովել ընտրական գործընթացների և դրանց առնչվող տվյալների լիարժեք թափանցիկությունն և հասանելիությունը ԿԸՀ կայքում.
* կատարելագործել տարածքային ընտրական հանձնաժողովների տեխնիկական և այլ պայմաններն ու հնարավորությունները՝ երաշխավորելու պրոֆեսիոնալ աշխատանք, թափանցիկություն և արդյունավետություն.
* ձեռնարկել քայլեր` բարելավելու տեղամասային հանձնաժողովների աշխատանքի որակը, ինչպես նաև դրանց պատասխանատվությունը հանրության առջև.
* ճշգրտել և առավել օբյեկտիվ դարձնել ընտրողների ցուցակները, ինչպես նաև ապահովել դրանց նկատմամբ վերահսկողությունը.
* ապահովել նախընտրական քարոզչության կանոնների խախտումների կանխարգելում, դրանց նկատմամբ պատշաճ վերահսկողություն և պատասխանատվություն.
* սահմանել վարչական ռեսուրսի և դրա չարաշահման եզրույթները, ինչպես նաև հնարավորինս հստակեցնել ընտրական ողջ գործընթացում վարչական ռեսուրսների օրինական օգտագործման ու չարաշահման սահմանագիծը, խստացնել վարչական ռեսուրսի օգտագործումը սահմանափակող օրենսդրական կարգավորումները, սահմանել համարժեք պատասխանատվության միջոցներ.
* վերացնել կուսակցությունների (կուսակցությունների դաշինքների) տարածքային ցուցակների ինստիտուտը և դրանց առնչվող խնդիրները, հայտարարագրել նախընտրական շտաբների գործունեության և միջոցառումների հետ կապված բոլոր ծախսերը, կանխել կամ կարգավորել երրորդ կողմի ֆինանսավորման հետ կապված հարցերը, ապահովել ԶԼՄ-ների իրական սեփականատերերի և ֆինանսավորման թափանցիկությունը.
* ՎՎԾ-ին ապահովել պատշաճ ռեսուրսներով և գործիքակազմով՝ լիարժեքորեն վերահսկելու կուսակցությունների ֆինանսական գործունեությունը.
* պարզեցնել դիտորդների հավատարմագրման համակարգը, ձեռնարկել միջոցներ բացառելու կամ անվավեր ճանաչելու քաղաքականապես կողմնակալ դիտորդական առաքելությունների հավատարմագրումը, հստակեցնել միջազգային կազմակերպությունների կամ օտարերկրյա դիտորդական կազմակերպությունների հավատարմագրման ընթացակարգերը.
* վերանայել ՀՀ ընտրական օրենսգրքով սահմանված՝ դիտորդների և ԶԼՄ ներկայացուցիչների իրավունքները սահմանափակող կարգավորումները, նրանց տեղամասից դուրս հրավիրելու հնարավորությունը սահմանափակել բացառապես նրանց կողմից քաղաքականապես կողմնակալ վարքագիծ դրսևորելու դեպքերով, վերացնել դիտորդների և ԶԼՄ ներկայացուցիչների թվաքանակին առնչվող սահմանափակումների կիրառման հետ կապված խտրական կարգավորումները․
* ապահովել գրանցամատյանում հանձնաժողովի անդամի, վստահված անձի և դիտորդի գնահատականն արձանագրելու պահանջի իրավունքի իրականացումը քվեարկության օրվա ողջ գործընթացի և տարածքային ընտրական հանձնաժողովներում տեղի ունեցող գործընթացների համար.
* ապահովել քվեարկության օրվա տեսագրությունների հասանելիությունը ԿԸՀ կայքում քվեարկությունից հետո առնվազն մինչև ընտրությունների արդյունքների վերաբերյալ որոշման վիճարկման համար սահմանված ժամկետի ավարտը և տեսանկարահանող սարքերը փոխարինել տեսաձայնագրող սարքերով.
* օրենքով ճանաչել դիտորդական կազմակերպությունների արդարադատության մատչելիությունը դիտորդների սուբյեկտիվ իրավունքների խախտումների, և ընտրական գործընթացներում օբյեկտիվ ընտրական իրավունքի խախտումների վերաբերյալ գործերով,
* վերանայել բողոքարկման ժամկետներն ու ընթացակարգերը[[2]](#footnote-2):

**«Ականատես»-ը կարևորում է Ընտրական օրենսգրքի մշակման գործընթացի ներառականությունը և բոլոր շահագրգիռ կողմերի կարծիքներն ու առաջարկությունները քննարկման առարկա դարձնելու և լավագույն լուծումներին հանգելուն միտված մեխանիզմների ու ջանքերի գործադրումը:**

1. «Ականատես» դիտորդական առաքելության դիտորդները ներառել են ինչպես ՀՀ ընտրական օրենսգրքով սահմանված դիտորդների, այնպես էլ՝ ԶԼՄ ներկայացուցիչների: [↑](#footnote-ref-1)
2. Առաջարկություններն առավել մանրամասն ներկայացված են զեկույցի վերջում՝ Առաջարկություններ բաժնում: [↑](#footnote-ref-2)